ভারতের নির্বাচনে ব্যবহারযোগ্য ইলেক্ট্রনিক ভোটিং মেশিনগুলি কতটা সুরক্ষিত? হ্যাক হতে পারে কি আধুনিক ভোটদান ব্যবস্থার এই একান্ত যন্ত্র? এই প্রশ্নগুলির সঙ্গেই জড়িয়ে রয়েছে ‘ভুতুড়ে ভোটার’ বা ছাপ্পা ভোট সংক্রান্ত প্রশ্নগুলিও। আজ এই গুরুত্বপূর্ণ প্রশ্নগুলির সমাধান ঘটতে পারে।
এক সর্বভারতীয় সংবাদমাধ্যমের প্রতিবেদন থেকে জানা যাচ্ছে, লন্ডনে এক মার্কিন সাইবার বিশেষজ্ঞ আজ দেখাবেন কী ভাবে হ্যাক করা যায় ভারতে ব্যবহৃত ইভিএমগুলি। ভারতীয় সময় বিকেল ৫:৩০ থেকে শুরু হবে এই লাইভ ডিমনস্ট্রেশন।
ভারতে লোকসভা নির্বাচনের হাওয়া এখন উত্তপ্ত হতে শুরু করেছে। এমন সময়েই ইভিএম-সংক্রান্ত এই প্রশ্নগুলিকে জরুরি বলে মনে করছেন ‘ইউরোপ’স ইন্ডিয়ান জার্নালিস্টস অ্যাসোসিয়েশন’-এর সদস্যরা। তাঁদের উদ্যোগেই উন্মোচিত হবে ইভিএম-রহস্য। 

এই বিষয়ে অন্যান্য খবর

মমতাকে ধোঁকা স্ট্যালিনের, ব্রিগেড থেকে ফিরেই পুরনো সুর তামিল বন্ধুর


ভারতে বিজেপি-র বিরুদ্ধে বিরুদ্ধদের ইভিএম-সংক্রান্ত দুর্নীতির অভিযোগ অনেক বারই উঠেছে। সেই সঙ্গে অনেকে ব্যালট পেপার ভোটিং-কে ফিরিয়ে আনার দাবিও তুলেছেন। শনিবার পশ্চিমবঙ্গের মুখ্যমন্ত্রী মমতা বন্দ্যোপাধ্যায় জানান, আসন্ন লোকসভি নির্বাচনে ইভিএম সংক্রান্ত প্রশ্নগুলি খতিয়ে দেখার জন্য চার সদস্যের একটি কমিটি তৈরি করা হবে। এতে থাকবেন, দিনৃল্লির মুখ্যমন্ত্রী অরবিন্দ কেজরীবাল, সমাজবাদী পার্টির প্রেসিডেন্ট অখিলেশ যাদব, বহুজন সমাজ পার্টির নেতা সতীশ মিশ্র এবং কংগ্রেস নেতা অভিষেক মনু সিংভি। 
এমতাবস্থায় ‘ইউরোপ’স ইন্ডিয়ান জার্নালিস্টস অ্যাসোসিয়েশন’-এর এই উদ্যোগ নিঃসন্দেহে গুরুত্বপূর্ণ। আজই জানা যেতে পারে, ‘ভুতুড়ে ভোটার’-এর রহস্য।